སྨན་ཁང་པ་ངག་དབང་ཆོས་འཕེལ།

སྨན་ཁང་པ་ངག་དབང་ཆོས་འཕེལ།   
རྗེ་འདི་ནི་གཙང་ཁུལ་དུ་ཡབ་དར་རྒྱས་དང་ཡུམ་ཚེ་རིང་བསམ་གྲུབ་ཀྱི་སྲས་སུ་རབ་བྱུང་བཅུ་གཅིག་པའི་ཤིང་ཕག(༡༦༣༥)ལོར་འཁྲུངས།  དགུང་ལོ་ལྔ་ལ་ཤེལ་དཀར་ཆོས་སྡེའི་མཁན་པོ་ལེགས་པ་དོན་གྲུབ་དྲུང་དུ་གཙུག་ཕུད་ཕུལ།  དགུང་ལོ་བཅུ་གཅིག་ལ་ཤེལ་དཀར་ཆོས་སྡེར་ཆོས་ཞུགས་མཛད།  གཞུང་ཆེན་ལྔར་བསན་བསམ་གནང་།  དགུང་ལོ་བཅོ་བརྒྱད་ལ་རྒྱལ་དབང་ལྔ་པ་བློ་བཟང་རྒྱ་མཚོའི་དྲུང་དུ་རབ་བྱུང་གི་སྡོམ་པ་བཞེས།  དགུང་ལོ་བཅུ་དགུ་ལ་རྟ་ནག་རྗེ་དམ་ཆོས་རྒྱན་མཚན་་པ་ནས་བྱང་ཆུབ་ལམ་རིམ་སོགས་ཀྱི་བཤད་ལུང་གསན།  དགུང་ལོ་ཉེར་བ་ལ་མཁན་པོ་བཀྲ་ཤིས་རྒྱ་མཚོའི་དྲུང་དུ་བསྙེན་རྫོགས་བསྒྲུབས།  དགུང་ལོ་སོ་གཉིས་ལ་ངམ་རིང་ཆོས་སྡེར་གྲྭ་སྐོར་མཛད།  དགུང་ལོ་སོ་གསུམ་ལ་རྒྱལ་བའི་བཀའ་འགྱུར་ཁོངས་འབུམ་པོད་བཞི་དང་།  ཤེས་རབ་ཁྲི་པ་སོགས་པོད་འགའ་ཐུགས་འཛིན་གྱིས་ཚོགས་གཞུང་ལ་རྒྱུགས་འབུལ་མཛད་ཅིང་།  དགུང་ལོ་བཞི་བཅུ་ནས་ལོ་ཤས་རིང་དགོན་པ་ཞིག་གསོའི་ཕྱག་ལས་འགན་བཞེས།  དགུང་ལོ་ཞེ་གཉིས་ནས་ལོ་ཤས་རིང་ཁ་ཟས་རགས་པ་རྒྱུན་གཅོད་མཛད་དེ་མཚམས་སྒོ་འདག་སྦྱར་གྱིས་སྐུ་མཚམས་ལ་བཞུགས།   དགུང་ལོ་ཞེ་བདུན་ཐཕོག་དགེ་སློང་དོན་གྲུབ་དང་ལྷན་དུ་རྟ་ནག་དུ་ཕེབས་ནས་རྗེ་དམ་ཆོས་རྒྱན་མཚན་དང་མཇལ།  དེ་ནས་དབུས་སུ་ཕེབས་ནས་སེ་འབྲས་དང་།  རྭ་སྒྲེང་།  ལྷོ་དྭགས་སོགས་ལ་གནས་འཇལ་དུ་ཕེབས་རྗེས་གཙང་དུ་པཎ་ཆེན་བློ་བཟང་ཡེ་ཤེས་མཇལ་བར་བྱོན།  སྟོད་ཁུལ་རྗེ་བཙུན་མི་ལའི་སྒྲབ་གནས་ཆུ་དབར་བྲག་དམར་དུ་སྒྲུབ་པ་རྩེ་གཅིག་ཏུ་མཛད།  དགའ་ལྡན་ཆོས་འཕེལ་དུ་ཆོས་ཇེ་སྙེད་གནང་།  ཤེལ་དཀར་དགོན་སོགས་རྟེན་བཞེངས་ཀྱི་བྱ་བ་རྒྱ་ཆེ་མཛད།  ཕྱག་རྩོམ། 《ངོ་མཚར་མེད་ཀྱང་ངག་དབང་ཆོས་འཕེལ་གྱི་བྱ་ཕྲན་ཁྱུང་རྗེས་རྙོག་དྲའི་རྣམ་ཐར》《འཁྲུངས་རབ་གསོལ་འདེབས་གསང་བ་དྲི་མེད》སོགས་པོད་གཉིས་ཙམ་མཛད།  དགུང་ལོ་དོན་གསུམ་ལ་ཕེབས་པ་རབ་བྱུང་བཅུ་གཉིས་པའི་མེ་ཕག(༡༧༠༧)ལོར་དགོངས་པ་ཆོས་དབྱིངས་སུ་གཤེགས།